KOMISIJOS REGLAMENTAS (EB) Nr. 1023/2008
2008 m. spalio 17 d.
kuriuo iš dalies keičiamas Reglamentas (EB) Nr. 2076/2005 pereinamajam laikotarpiui, suteiktam maisto tvarkymo subjektams, kurie importuoja žmonėms vartoti skirtus žuvų taukus, pratęsti
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2004 m. balandžio 29 d. Europos Parlamento ir Tarybos reglamentą (EB) Nr. 853/2004, nustatantį konkrečius gyvūninės kilmės maisto produktų higienos reikalavimus (1), ypač į jo 9 straipsnį,
atsižvelgdama į 2004 m. balandžio 29 d. Europos Parlamento ir Tarybos reglamentą (EB) Nr. 854/2004, nustatantį specialiąsias gyvūninės kilmės produktų, skirtų vartoti žmonėms, oficialios kontrolės taisykles (2), ypač į jo 16 straipsnį,
kadangi:
(1)
Reglamente (EB) Nr. 853/2004 nustatyti konkretūs gyvūninės kilmės maisto produktų higienos reikalavimai maisto verslo subjektams. Tame reglamente nustatyta, kad maisto verslo subjektai, gaminantys žmonėms vartoti skirtus žuvų taukus, turi laikytis atitinkamų reglamento III priedo nuostatų.
(2)
Reglamente (EB) Nr. 854/2004 nustatytos specialios gyvūninės kilmės produktų oficialios kontrolės taisyklės. Jis taikomas tai veiklai ir asmenims, kuriems taikomas Reglamentas (EB) Nr. 853/2004.
(3)
2005 m. gruodžio 5 d. Komisijos reglamento (EB) Nr. 2076/2005, nustatančio pereinamojo laikotarpio priemones Europos Parlamento ir Tarybos reglamentams (EB) Nr. 853/2004, (EB) Nr. 854/2004 ir (EB) Nr. 882/2004 įgyvendinti ir iš dalies keičiančio reglamentus (EB) Nr. 853/2004 ir (EB) Nr. 84/2004 (3), 7 straipsnio 3 dalyje numatyta maisto verslo subjektams nuo Reglamento (EB) Nr. 853/2004 III priedo VIII skirsnyje nustatyto reikalavimo dėl žmonėms vartoti skirtų žuvų taukų leidžianti nukrypti nuostata, pagal kurią iki 2008 m. spalio 31 d. jie gali toliau importuoti žuvų taukus iš trečiųjų šalių įmonių, kurios buvo patvirtintos šiam tikslui iki Komisijos reglamento (EB) Nr. 1664/2006 (4) įsigaliojimo dienos.
(4)
Be to, Reglamento (EB) Nr. 2076/2005 7 straipsnio 4 dalies b punkte numatyta nuo 2005 m. gruodžio 5 d. Komisijos reglamento (EB) Nr. 2074/2005, nustatančio įgyvendinimo priemones tam tikriems produktams pagal Europos Parlamento ir Tarybos reglamentą (EB) Nr. 853/2004 ir oficialios kontrolės organizavimui pagal Europos Parlamento ir Tarybos reglamentus (EB) Nr. 854/2004 ir (EB) Nr. 882/2004, nukrypstančio nuo Europos Parlamento ir Tarybos reglamento (EB) Nr. 852/2004 ir iš dalies keičiančio reglamentus (EB) Nr. 853/2004 ir (EB) Nr. 84/2004 (5), VI priedo leidžianti nukrypti nuostata, taikoma žuvų taukams, kuriems pagal nacionalines taisykles, taikytas iki Reglamento (EB) Nr. 2074/2005 įsigaliojimo dienos, buvo išduotas tinkamai užpildytas ir iki 2008 m. spalio 31 d. pasirašytas sertifikatas ir kurie gali būti importuojami į Bendriją iki 2008 m. gruodžio 31 d.
(5)
Reglamente (EB) Nr. 853/2004 žmonėms vartoti skirtų žuvų taukų gamybai nustatyti reikalavimai buvo iš dalies pakeisti Komisijos reglamentu (EB) Nr. 1020/2008 (6), kad būtų išspręsti praktiniai sunkumai, su kuriais susiduria trečiosios šalys siekdamos prie tų reikalavimų priderinti žuvų taukų gamybos įmonėse taikomus perdirbimo reikalavimus.
(6)
Siekiant, kad prekyba nebūtų sutrikdyta dėl iš dalies pakeistose taisyklėse nustatytų administracinių įmonių patvirtinimo ir sąrašų sudarymo procedūrų, Reglamento (EB) Nr. 2076/2005 7 straipsnio 3 dalyje numatytos leidžiančios nukrypti nuostatos galiojimas turėtų būti pratęstas iki 2009 m. balandžio 30 d.
(7)
Reglamento (EB) Nr. 2076/2005 7 straipsnio 4 dalies b punkte numatytos leidžiančios nukrypti nuostatos, taikomos į Bendriją importuojamiems žuvų taukams, kuriems pagal nacionalines taisykles išduotas sertifikatas, galiojimas taip pat turėtų būti pratęstas iki 2009 m. birželio 30 d. Be to, tokie sertifikatai turėtų būti tinkamai užpildyti ir pasirašyti iki 2009 m. balandžio 30 d.
(8)
Todėl Reglamentą (EB) Nr. 2076/2005 reikėtų atitinkamai iš dalies pakeisti.
(9)
Šiame reglamente numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 2076/2005 7 straipsnis iš dalies keičiamas taip:
1.
3 dalis pakeičiama taip:
„3. Nukrypstant nuo Reglamento (EB) Nr. 853/2004 III priedo VIII skirsnio IV skyriaus B dalies maisto verslo subjektai iki 2009 m. balandžio 30 d. gali toliau importuoti žuvų taukus iš trečiųjų šalių įmonių, kurios patvirtintos šiam tikslui iki Komisijos reglamento (EB) Nr. 1020/2008 (7) įsigaliojimo dienos.
2.
4 dalies b punktas iš dalies keičiamas taip:
i)
Data „2008 spalio 31 d.“ pakeičiama „2009 m. balandžio 30 d.“;
ii)
Data „2008 gruodžio 31 d.“ pakeičiama „2009 m. birželio 30 d.“
2 straipsnis
Šis reglamentas įsigalioja dešimtą dieną nuo jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2008 m. spalio 17 d.